Dieretuinwerker vinger kwyt toe hy leeu vryf‘n Skermskoot van die video. Besoekers aan ’n dieretuin in Jamaika het die afgelope naweek met afgryse toegekyk hoe ’n leeu ’n gedeelte van werker se vinger afbyt toe hy sy vinger deur die heining gesteek het in ’n oënskynlike poging om besoekers te beïndruk. Die voorval het hom Vrydag voor minstens 15 besoekers aan die einde van ’n begeleide toer by die dieretuin in St. Elizabeth in die suidweste van die eiland afgespeel. ’n Video van die voorval word sedertdien wyd op sosiale media versprei. Daar kan in die video gesien word hoe die werker sy vinger deur die heining steek om die leeu te vertroetel. Die brullende mannetjiesleeu kom geïrriteerd voor en gryp dan oomblikke later die man se vinger. Die skreeuende man spartel om sy hand te bevry en skop in ’n stadium teen die heining met een van sy voete terwyl hy sy linkerarm gebruik om die regterarm te bevry. Die man val eindelik tot op die grond en dit wil voorkom of sy vinger afgebyt is. “Al die vel en ongeveer die eerste lit van sy vinger was weg,” het een van die besoekers wat die voorval aanskou het aan die Jamaica Observer vertel. “Toe dit gebeur, het ek gedink dit is ’n grap. Ek het nie gedink dit is ernstig nie,” erken die vrou wat verkies om anoniem te bly. ‘n Skermskoot van die video. “Ek het nie die erns daarvan besef nie, want dit is hul werk om ’n vertoning te gee. Natuurlik, toe hy op die grond val, het almal besef dit is ernstig. Almal het begin paniekerig raak.” Sy vertel dat die beseerde dieretuinwerker ná die voorval na ’n voertuig gestap het voordat hy die dieretuin verlaat het. “Sy gesigsuitdrukking toe hy geloop het, is asof die pyn nooit ingeskop het nie,” onthou die besoeker. Die bestuur van die dieretuin het sedertdien in ’n verklaring gesê die voorval is “tragies en verteenwoordig nie die veiligheidsprosedures en -beleide wat te alle tye by die Jamaika-dieretuin nagekom moet word nie”. “Ons gaan tans die video na, met die oog daarop om toekomstige herhalings [van die voorval] te voorkom. “Dit is ’n ongelukkige gebeurtenis wat nooit moes gebeur het nie, en ons, die familie van die Jamaika-dieretuin, doen alles om die man te help om vorentoe te beweeg.” Bykomende bron: Daily Mail